Balistika
Balistika – mechanikos skyrius, tiriantis sviedinių (artilerijos sviedinių, minosvaidžių minų, kulkų, aviacinių bombų, granatsvaidžių granatų ir kt.) judėjimą, jo priklausomybę nuo sviedinių konstrukcijos ir aplinkos sąlygų. Balistikos dalys: vidinė balistika – tiria sviedinio judėjimą vamzdyje nuo pajudėjimo iš vietos iki visiško išlėkimo iš vamzdžio. tarpinė balistika – tiria sviedinio judėjimą tuo metu, kai jis palieka vamzdį ir varančios dujos patenka į aplinką išorinė balistika – tiria laisvą sviedinio judėjimą oru. galinė balistika – tiria sviedinio sąveiką su taikiniu, sviedinio ir suirusio sviedinio dalių judėjimą taikinyje (kūne, šarve ir pan.). Skiriamos specializuotos balistikos šakos: teismo balistika – tiria kaip pagal žaizdą ar kitą paveiktą taikinį, kulką ar kitokius sviedinius ar jų skeveldras nustatyti ginklo rūšį, atpažinti panaudotą individualų ginklą ir šūvio aplinkybes. žaizdų balistika – tiria žaizdos sudarymo mechaniką, kas svarbu gydant žaizdas ir kuriant šaunamuosius ginklus ir jų šaudmenis.